Proiect

PARLAMENTUL  REPUBLICII  MOLDOVA

L E G E  

pentru modificarea şi completarea articolului 24

din Legea nr. 64- XII din 31 mai 1990 cu privire la Guvern


Parlamentul adoptă prezenta lege organică.


Art.I. - Articolul 24 din Legea nr. 64-XII din 31 mai 1990 (republicată                     în Monitorul Oficial al Republicii Moldova, 2002, nr. 131-133, art.1018),                                 cu modificările şi completările ulterioare, se modifică şi se completează după cum urmează:

la punctul 1), după poziţia „Ministerul Transporturilor şi Gospodăriei Drumurilor” se introduce următoarea poziţie:  


„Ministerul Construcţiilor şi Dezvoltării Teritoriului”;


la punctul 2), poziţiile „Serviciul Standardizare şi Metrologie”, „Agenţia Construcţii şi Dezvoltare a Teritoriului” şi „Agenţia „Apele Moldovei”” se exclud.

  
Art.II. - Guvernul, în termen de 3 luni:

va prezenta Parlamentului propuneri privind aducerea legislaţiei în vigoare în concordanţă cu prezenta lege;


va aduce actele sale normative în concordanţă cu prezenta lege.
PREŞEDINTELE  PARLAMENTULUI
NOTĂ  INFORMATIVĂ

la proiectul de lege pentru modificarea şi completarea articolului 24

 din Legea nr. 64-XII din 31 mai 1990 cu privire la Guvern


În scopul optimizării instituţionale şi funcţionale a autorităţilor administraţiei publice centrale, în contextul reformei administraţiei publice centrale, şi, în special, în vederea delimitării clare a funcţiilor de elaborare a politicilor de cele de implementare a acestora, se propune ca Serviciul Standardizare şi Metrologie să devină o instituţie subordonată Ministerului Economiei şi Comerţului, cu preluarea de către minister a funcţiilor serviciului respectiv.


Astfel, funcţiile de elaborare a politicilor în domeniile standardizării, metrologiei, evaluării conformităţii, controlului de stat şi supravegherii pieţei, care actualmente sînt exercitate de Serviciul Standardizare şi Metrologie, sînt părţi componente ale politicii în domeniul competitivităţii, care trebuie să ţină de competenţa Ministerului Economiei şi Comerţului.


În acelaşi timp, proiectul de lege prevede crearea unui nou organ central de specialitate – Ministerul Construcţiilor şi Dezvoltării Teritoriului, care va prelua actualele funcţii ale Agenţiei Construcţii şi Dezvoltare a Teritoriului şi ale Agenţiei „Apele Moldovei”. De competenţa acestui minister va ţine elaborarea şi promovarea politicii statului în domeniul amenajării teritoriului, urbanismului, arhitecturii, construcţiilor, sistemelor de aprovizionare cu apă etc.


Crearea ministerului va asigura unificarea domeniilor actualmente dispersate şi va spori eficienţa managementului ramurilor respective.


Funcţiile de implementare a politicilor în domeniile menţionate vor fi exercitate de către instituţiile subordonate ministerelor în cauză.

